નવી દિલ્હી- 14 એપ્રિલના રોજ આંબેડકર જયંતિના અનુસંધાને દેશમાં સુરક્ષાને લઈને સતર્ક રહેવા ગૃહમંત્રાલયે દેશના તમામ રાજ્યોની સરકારને એડવાઈઝરી જારી કરી છે. ગૃહમંત્રાલયે રાજ્ય સરકારોને સંવેદનશીલ અને અતિસંવેદનશીલ વિસ્તારોમાં પેટ્રોલિંગ વધુ સઘન કરવા આદેશ આપ્યા છે. ઉપરાંત આદેશ આપ્યા છે કે, કોઈપણ પ્રકારનું જાન-માલનું નુકસાન ન થાય તે પણ રાજ્ય સરકારે જોવાનું રહેશે. ગૃહમંત્રાલયે રાજ્ય સરકારોને જણાવ્યું કે, જરુર જણાશે તો કોઈપણ સમયે પ્રતિબંધાત્મક હુકમ પણ જારી કરવામાં આવી શકે છે. કાયદો અને વ્યવસ્થાની સ્થિતિ જળવવા આવશ્યક પગલા લેવા અંગે પણ ગૃહમંત્રાલય તરફથી જણાવવામાં આવ્યું છે.